जागरण संवाददाता, पौड़ी: पहाड़ी क्षेत्रों में इन दिनों कहीं लोग जल संकट से गुजर रहे हैं, तो कहीं जंगलों में धधक रही आग ¨चता का कारण बनी हुई है। पौड़ी जनपद के कोट व कल्जीखाल ब्लॉक के कई गांवों के लोगों के सामने यह समस्या देखने को मिल रही है।

मौजूदा फायर सीजन में पहाड़ी क्षेत्रों के जंगल और इनसे पैदा होते हालात किसी से छिपे नहीं हैं। इन सब के बीच वन विभाग, वन पंचायतें और प्रशासन की टीम आग बुझाने की कवायद में जुटी है, लेकिन पहाड़ी क्षेत्रों में पारा चढ़ने के साथ ही कई क्षेत्रों में प्राकृतिक स्त्रोतों की धार कुम्लाने से ग्रामीणों के सामने पानी की समस्या भी गंभीर हो गई है। पौड़ी जनपद के कल्जीखाल क्षेत्र के धारी, सैनार, गोर्ली, घंडियाल और बनेख आदि क्षेत्रों में इन दिनों पानी की समस्या से ग्रामीण खासे परेशान है। वहीं दूर के स्त्रोतों या फिर हैंडपंपों के भरोसे अपनी प्यास बुझा रहे हैं। क्षेत्र के सामाजिक कार्यकर्ता जगमोहन डांगी बताते हैं कि क्षेत्र में कभी-कभार ही जल संस्थान के टैंकर पानी लेकर आते है। यहीं हाल कोट ब्लॉक के सबधर खाल, सल्डा सहित दर्जनों गांवों का बना हुआ है। पूर्व में यहां के ग्रामीणों ने पानी मुहैया कराने को लेकर सबरधरखाल में धरना भी दिया, लेकिन नियमित पानी मुहैया कराने की व्यवस्था नहीं हो सकी। ऐसे में ग्रामीणों को हर रोज दूर के स्त्रोत या फिर हैंडपंप के ही भरोसे रहना पड़ रहा है। अब जंगल धधक रहे हैं तो जाहिर सी बात है कि इसका बुरा असर इन क्षेत्रों के प्राकृतिक जल स्त्रोतों पर भी पड़ रहा होगा।

डाउनलोड करें जागरण एप और न्यूज़ जगत की सभी खबरों के साथ पायें जॉब अलर्ट, जोक्स, शायरी, रेडियो और अन्य सर्विस